บ้านมะขาม ธุรกิจที่เกิดจากวิกฤติ
“ช่วงวิกฤติเศรษฐกิจปี 2540 ธุรกิจของผมต้องล้มละลาย เพราะผมติดหนี้ธนาคารจำนวนมาก ผมไม่มีรายได้เลยแม้แต่บาทเดียว”  ประโยคนี้กล่าวโดย คุณนิวัฒน์ โฆวงศ์ประเสริฐ เจ้าของธุรกิจมะขามแปรรูป บ้านมะขาม ที่วันนี้สร้างรายได้เฉียด 200 ล้านบาท  แล้วทำไมจากวันที่ล้มละลาย เขาถึงสร้างธุรกิจจนประสบความสำเร็จ ลงทุนแมนจะเล่าให้ฟัง
15 ก.ค. 2562

บ้านมะขาม ธุรกิจที่เกิดจากวิกฤติ / โดย ลงทุนแมน
“ช่วงวิกฤติเศรษฐกิจปี 2540 ธุรกิจของผมต้องล้มละลาย
เพราะผมติดหนี้ธนาคารจำนวนมาก
ผมไม่มีรายได้เลยแม้แต่บาทเดียว”
ประโยคนี้กล่าวโดย คุณนิวัฒน์ โฆวงศ์ประเสริฐ
เจ้าของธุรกิจมะขามแปรรูป บ้านมะขาม
ที่วันนี้สร้างรายได้เฉียด 200 ล้านบาท
แล้วทำไมจากวันที่ล้มละลาย เขาถึงสร้างธุรกิจจนประสบความสำเร็จ
ลงทุนแมนจะเล่าให้ฟัง
แต่เดิมนั้นเมื่อคุณนิวัฒน์ เรียนจบคณะสถาปัตยกรรมศาสตร์ เขาเริ่มทำงานเป็นสถาปนิกออกแบบเฟอร์นิเจอร์ในบริษัทแห่งหนึ่ง
พอทำไปได้สักพัก เริ่มอยากออกมาทำธุรกิจ จึงลาออกจากบริษัทแล้วมาทำธุรกิจเฟอร์นิเจอร์ของตนเอง ช่วงระหว่างปี พ.ศ. 2537 - 2538 ธุรกิจของคุณนิวัฒน์ถือว่ากำลังไปได้ดี มีรายได้เข้ามาต่อเนื่อง
แต่จุดเปลี่ยนในชีวิตของเขาเกิดในปี 2540 เมื่อวิกฤติเศรษฐกิจทำให้ธุรกิจเฟอร์นิเจอร์ของคุณนิวัฒน์ ต้องล้มละลายลง
ช่วงนั้น นักธุรกิจจำนวนมากท้อแท้ หลายคนสิ้นหวัง
แม้แต่คุณนิวัฒน์ก็มีความกังวลในช่วงนั้น เพราะเขายังมีครอบครัวที่ต้องดูแล
จนเขาคิดว่า ยังไงก็ต้องเริ่มต้นนับหนึ่งใหม่ ภายใต้แนวคิดว่า ไม่ว่าจะทำธุรกิจอะไรหลังจากนี้ ต้องเริ่มจากการทำอะไรที่ไม่เกินตัว โดยเขามีแนวคิดที่จะทำธุรกิจมะขามแปรรูป ซึ่งเป็นผลไม้พื้นเมืองของจังหวัดเพชรบูรณ์
เขาเริ่มต้นจากการทำมะขามคลุก โดยนำน้ำเชื่อมมาคลุกกับมะขามพร้อมกับใส่น้ำตาลไอซิ่ง
ช่วงแรกเขาและภรรยานำสินค้ามาขายตามร้านขนมทั่วไปในกรุงเทพฯ ซึ่งผลตอบรับจากลูกค้าถือว่าดีมาก ถึงขนาดที่สินค้าของคุณนิวัฒน์ผลิตแทบไม่ทัน
แต่แน่นอน สินค้าหลายอย่างเมื่อขายดี มักจะมีคู่แข่งเข้ามาขายด้วย จนทำให้เกิดการตัดราคาซึ่งมักจะเกิดขึ้นกับสินค้าที่ไม่มีแบรนด์ เพราะผู้บริโภคจะไม่รู้สึกถึงความแตกต่างในตัวของสินค้า
เรื่องนี้ทำให้คุณนิวัฒน์และภรรยาคิดว่า ถ้าจะทำธุรกิจนี้แบบจริงจังต่อไป มะขามแปรรูปของเขาควรจะต้องมีแบรนด์
ชื่อแรกที่เขาตั้งก็คือ บ้านมะขาม หลังจากนั้นจึงเริ่มติดต่อเข้าโมเดิร์นเทรด เพราะเป็นที่ที่จะทำให้คนส่วนใหญ่รู้จักสินค้าดี
อีกหนึ่งจุดเปลี่ยนสำคัญคือ การเข้าไปในร้านสะดวกซื้ออย่าง 7-11 ในช่วงเวลานั้นร้าน 7-11 กำลังมองหาสินค้าแปลกใหม่เข้าไปขายในร้าน คุณนิวัฒน์จึงไปนำเสนอสินค้าของเขา จนสุดท้ายสามารถนำมาวางขายในร้าน 7-11 ได้ในที่สุด
เพราะนอกจากจะเป็นการเพิ่มยอดขายให้แก่ธุรกิจแล้ว ยังถือเป็นการประชาสัมพันธ์แบรนด์บ้านมะขามให้เป็นที่รู้จักมากยิ่งขึ้น
โดยปัจจุบัน ยอดขายของบ้านมะขามนั้น กว่า 40% มาจากร้าน 7-11 และสินค้าของบ้านมะขาม ไม่เพียงแต่ขายในประเทศเท่านั้น แต่ยังส่งออกไปต่างประเทศ โดยรายได้ 90% มาจากตลาดในประเทศ และ 10% มาจากตลาดต่างประเทศ
รายได้ของ บริษัท สวนผึ้งหวาน จำกัด
ปี 2559 รายได้ 144.7 ล้านบาท
ปี 2560 รายได้ 166.7 ล้านบาท
ปี 2561 รายได้ 197.8 ล้านบาท
ใครจะไปคิดว่า มะขาม จะเป็นสินค้าที่ทำรายได้เกือบ 200 ล้านบาทต่อปี
จากธุรกิจเล็กๆ ที่เริ่มต้นจากครัวเรือน มาวันนี้ธุรกิจของบ้านมะขามจึงถือเป็นหนึ่งในธุรกิจ SME ที่ประสบความสำเร็จพอสมควร
เรื่องนี้เป็นอีกตัวอย่างที่บอกกับเราว่า บางครั้งความล้มเหลวของอย่างหนึ่ง อาจเป็นจุดเริ่มต้นของอีกอย่างหนึ่งที่จะประสบความสำเร็จในอนาคต
กรณีของคุณนิวัฒน์ เขารู้จักมองหาสิ่งใกล้ตัวในเพชรบูรณ์ ซึ่งเป็นบ้านเกิดของภรรยา นั่นก็คือ มะขาม เพื่อมาต่อยอดทำธุรกิจพร้อมทั้งเพิ่มมูลค่าสินค้าเข้าไปด้วยการแปรรูปจนสร้างธุรกิจที่มีรายได้หลักร้อยล้านบาท
ถ้าวันนี้เรากำลังคิดจะทำธุรกิจหรือขายสินค้าอะไร
ถ้ายังคิดไม่ออก ลองมองหาสิ่งใกล้ตัว
มีอะไรที่สามารถเอามาต่อยอดธุรกิจของเราได้บ้าง
แล้วเริ่มลงมือทำอย่างจริงจัง ไม่แน่เราอาจประสบความสำเร็จแบบบ้านมะขามก็ได้ ใครจะไปรู้..
----------------------
อ่านลงทุนแมนสนุกขึ้น
อ่านในแอป Blockdit
โหลดที่ 
----------------------
References
-
 
-
-
-
-